Andich Idir.
Ca n twařatin ittxess aneɣ ad nɣer amezruy zi meṛṛa tiɣemṛiwin maḥend ad nefhem min yemsaren nican; d mamc yemsar ar mani wwḍen Imaziɣen tteddaren s wadday anbaḍ aɛṛab (le pouvoir Arabe); la di Lezzayer la di Lmerruk. Minzi mala nessen belli Icaweyyen d Yiqbayleyyen d nitni immenɣen maḥend ad ttawi Lezzayer n wass a azarug nnes (l’indépendance) zi Fṛanṣa; mala nessen tanya belli d manayenni i yemsaren ula Lmeṛṛuk araḥar minzi imaziɣen n Arrif d nitni ixedmen aṭṭaṣ s igni n usřillet (l’armée de libération) i tuɣa yellan deg Igzennayen bla ma ad nessiwel x min yemsaren di Arrif zi 1909 ar 1927, rni ɣers imenɣan n imaziɣen n wammas d yeffus ula d nitni ggin tiseqqar nsen deg ijjen tnezbayt (résistance) d tameqqrant mgal i Fṛanṣa war tenni ar mani texsi timessi nnes.
Umi id ikkren maṛṛa Imaziɣen ad nezbyen lbeṛṛani deg issgusa imeggura, usin d Waɛraben ad ṭṭfen anbaḍ s ukabar n FLN di Lezzayer xenni i yenna Ben-Bella aselway amezwaru n Lezzayer tiřellit -inna asen- : “neccin d aɛṛaben, d aɛṛaben, d aɛṛaben”. Acniw n ukabar a di Lmeṛṛuk netta d Listiqlal mani i yenna Lmehdi Ben-Berka i yijjen uneɣmas “Maziɣ, qqarent i wenni ɛemmars war iriḥen ɣer tmzyda n tɣuri”. Aɛṛaben wami iṭṭfen tanbaḍt rrin lxir n imaziɣen, ssinfen iles nsn, ssinfen yidls nsn, ktar zi manaya wwḍen ad ggen asɛeṛṛeb (l’arabisation) bac ad qḍan x umaziɣ di tmurt nnes. Ar mani d ameggaru i yekkar ad yefhem Umaziɣ belli am Ufṛanṣiṣ am Waɛrab s sin idsen d iḥwwasen.
Min nzemmar ad nefhem ɛawd belli imaziɣen war wwiḍen ca ad ggen ca n yikabaren d isertanen ad irin nsn, ad zzaysen ḥekmen xminni ɣa ṭṭfen tiřelli nsn; minzi la d FLN (Front de Libération Nationale) di Lezzayer niɣ akabar n Lisitiqlal di Lmeṛṛuk d nitni iṭṭfen tanbaḍt d nitni i yebnan awank n awarni-uazrug (après l’indépendance), s uya waxxa imaziɣen wsqen aḥewwas s uqeṛṭaṣ, ntaff aɛṛaben nyin x tmegga n Imaziɣen s tsertit u d nitni i yeggin fus nsen ag ufus n weɛdaw maḥend ad sɛeṛṛben Maziɣ ad acren agra nnes.
Wer ntettu ca belli Fṛanṣa, deg wakud n Lyuṭi (Lyautey) tuss d akd uɣeẓḍiṣ n ssulṭan ; mamc iqqar ijjen umarezzu deg umezruy n Tafrikt n yeẓẓlmeḍ, Bernard Lugan, iqqar belli d Lyuṭi i yeṛẓin imaziɣen ibedd akd ssulṭan aɛṛab di lweqt nni, abeddi n Fṛanṣa akd min illan d aɛṛab tuɣa iban di lweqt nni maḥend ad ṛẓen imaziɣen i tuɣa ittnezbayen tilawt n Yifṛanṣiṣen di tmurt nsn, nhar n yiḍ-a ttasen d wayyawen n Waɛṛaben nni ttexsen ad inin belli Fṛanṣa ittbeddan awarni inhzziten n imaziɣen luxa. Axmi ɛemmars war tbedd Fṛanṣa akd tiɛurba nsn.
Min ixess ad ittwagg di lweqt a, d aqqan n min yuqɛen deg umzruy i yudsen akd imenɣiten itteggen imaziɣen akd tenbaḍin tiɛrabin i yellan di snat n tmura ya, mala Yebqayleyyen i yizzaren ggin tafust imaziɣen (1981) maḥend ad ttren tiřelli d tcuni di tudert ntaff ass a wwḍen ad ggen Amussu n ufraniman n Yeqbayleyyen (MAK), ixeddmen x ufraniman n tmurt n yeqbayeleyyen ; d manayenni i yellan ula di tmurt n Icaweyyen akd Umussu n (MAC) ixeddmen ula d netta x useqsi n luṭunumi. Ass a imaziɣen di Lezzayer, fehmen belli war tzemmar tmaziɣt ad teddar s adu ictn d tenbaḍt d taɛrabt, minzi tmaziɣt lebda ad teqqim s adu tiri n tiɛurba acnaw xminni nessawal x “Big brother”.
Di Lmṛṛuk ittban d lḥal ɛad imxumbel, minzi Imaziɣen wer ɣersen la akabar asertan (di Lezzayer qqaren belli RCD d akabar n imaziɣen) ; ittban belli ttɛawaden i tirmit (expérience ) n Imziɣen deg umeɣni nsn akd Fṛanṣa, inni illan mgal (contre) i twaggit n ijjen ukabar d asertan qqaren belli war nzemmar ad nexdem adu ict tmenḍawt (la constitution) war telli ca d tadimuqṛatect, ina iqqaren awal a ttun belli Ikurdeyyen ggin PKK (akabar n ixeddamen ikurdeyyen) di Tturk waxxa ameggaru ya war yenɛim la s tutlayt Takurdiyt la s wagdud Akurdi, maca Ikurdeyyen fehmen belli deg wakud nni ixess asen ijjen ukabar d asertan i di izemmar ad munen ad days xedmen s wadday nnes, d manayenni i yeggin ar mani wwḍen ɣar uswir n wass a.
Wer ntettu ca ɛawd belli ɣerneɣ Amussu Adelsan Amaziɣ ixeddmen ɣer daxel i leḥyuḍ n tsdawit –ixeddem- adu amun anamur n yimḥḍaren n Lmeṛṛk (UNEM), MCA ɛad war ttiwiḍ – waxxa ɛecrin issgusa zeg wami tella di tsdawit- ad tegg ssandika nnes weḥdes, min ixes ad yini belli axaṛṛeṣ n “Big Brother” ɛawd aqqt ɣer Yimaziɣen ttagin ad tt kksen zi twegimt nsn; timesmunin n umussu amaziɣ ula d nitni iweḍḍer zzaysent lḥal, minzi teddrent ijjen umutti zi lxedmet tadlsant ɣar min illan d asertan; s uya ɛad din ict d tayyut ɣer min iqqnen ɣer mamc rezzun ad tili ddewla i yxsen Imaziɣen.
Di Arrif, din timsmunin, din Amussu n Timanit n Arrif, ameggaru ya irezzun luṭunumi i tmurt n Arrif, ɛawd din Amussu n 18 Cutanbir di Hulanda ittexsen azarug i Arrif, zg ijjen uɣeẓḍiṣ nniḍen nzemmar ad nini belli Imaziɣen n Arrif la d nitni war wwiḍen ca ad adfen yeyyar asertan waxxa teggen tizemmar maḥend ad ɣers wwḍen, s uzegzel (en bref) Irifeyyen ass a udsen aṭṭaṣ ɣer mamc xezzaren Yeqbayleyyen ɣer timslayin n wenbaḍ d twaggit n ijjen tmenaḍt/awank ijhed ad issugur ixf nnes s ixf nnes bla ad yili unbaḍ anammas i yneqqen kuy ass tmaziɣt ; ma lxezrat nni i yeqqaren ixess ad tili Tamezɣa zi Siwa ar Kanraya, axaṛṛeṣ iggwej aṭṭaṣ x tilawt (la réalité) iřseq di lyutubya ktar zi mamc id itteffeɣ zi tidet.
Ass a Imaziɣen fehmen mliḥ min imsaren deg umezruy nsn war xsen ca ad tettwaɛawd tirmit nni, amenɣi amaziɣ deg umeggaru d ijjen umenɣi ittas d maḥnd ad yawḍ Umussu Amaziɣ ɣer wenbaḍ ad igg min xef tuɣa ixeddm, jar ktar s usemɣar n yils d yidls d bnadm Amaziɣ di tmurt nnes.
gle_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn